Téli mustra Lacival

*Triptichon a természetért*

Dél-Bakony, január

narancsszínt lopott a tócsa

az aszfalton péntekre virradóra

mikor a teodolit fölé hajolt

Laci kukaszín anorákban a tarolt

fennsíkon valahol Fűzfő felett

hol a földbe mérget vetett

lelkiismeretlen humanoid faj

míg meg nem történt a baj

s most talajt cserél sietve

szégyenlősen szepegve

mint fiatal lányka alsóneműjét

ha átázott az intimbetét

\*

Mátra, február

megszenvedte már az embert e vidék

ércét megsarcolták kiontva hegynek belét

míg a patak tisztára mossa a tájat

a felszín alatti rend magára még várat

a fagyos Toka-patak éppen áradt

Gyöngyösoroszi felett s alatt

én óvatosan a mederbe léptem

- beleloccsan a csizmámba!- féltem

egy ragaszkodó akácág belém karolt

kitéptem magam: bőrömbe karmolt

vérem vidáman kézfejemre serkent

a prizmát tartottam sodrásnak ellent

derekam görcsös pózmerevében

talpam a gumicsizma hidegében

már vártam a teodolit lézerpirosát

rögzítse prizmám koordinátapontosát

eltelt vagy két perc e megfeszített pózban

megállt akkor az idő a gravitációban

lekiabált fentről a műszer mögül Laci:

nem látlak Pisti! állj arrébb oda ki!

\*

Ferencmajor, március

meghasadt hordóhasú silók

szögvas óriáslábaikon

égfele meredő bitók

dér csillan rozsdavirágaikon

beszakadt a megtépázott falú istállók teteje

szétáradt itt minden mint tört koponya veleje

a természet már majdnem visszavette

a nagy betonplaccot dacos gyeppel fedte

Laci azt mondja: jó még ez a beton

én úgy gondolom rég vége vagyon

itt lassan újra a természet az úr

s ha megzabolázza újra egy nagyúr

a természet majd vár türelmesen

az Által-ér partján lapul sejtelmesen

ideje időtlen nem jár le soha

ő nem, csak az ember mostoha

*Tata, 2012-13 hosszúra nyúlt telén*